Document ID: /roh_data/filtered/fineweb-2-filterrobots_roh.jsonl.gz/34363

Cun ses ensemble vocal INCANTANTI ha Christian Klucker gudagnà quest onn diversas medaglias d'aur a chaschun da concurrenzas da chant. Uschia ad Assisi en l'Italia, a Riga en Lettonia u era ad Aarau.
Il «Magazin da cultura» discurra cun il dirigent sutsilvan davart quest onn dad aur e fa era ina visita a la STIMMWERKBANDE, ses chor d'uffants e giuvenils che sa prepara per in concert da Nadal.
En la rubrica litterara preschenta Esther Krättli la revista da litteratura «Quarto» ch'è deditgada al tema «naiv».